SCC-TUFซื้อกิจการเฉียดหมื่นล.
ยักษ์ใหญ่ SCC คาดใช้กว่า 8,000 ล้าน เทกโอเวอร์บริษัท ไทยพลาสติกฯ ส่วน TUF ทุ่มกว่า 800 ล้าน ซื้อบริษัทแพ็กฟู้ดหนุนธุรกิจใหญ่ติดอันดับโลก
22 ธ.ค. 2554

ยักษ์ใหญ่ SCC คาดใช้กว่า 8,000 ล้าน เทกโอเวอร์บริษัท ไทยพลาสติกฯ ส่วน TUF ทุ่มกว่า 800 ล้าน ซื้อบริษัทแพ็กฟู้ดหนุนธุรกิจใหญ่ติดอันดับโลก
บริษัท ปูนซิเมนต์ไทย (SCC) เปิดเผยว่า คณะกรรมการอนุมัติให้บริษัท เอสซีจี เคมิคอลส์ ซึ่งเป็นโฮลดิงของกลุ่มธุรกิจเคมิคอลส์ซื้อหุ้นบริษัท ไทยพลาสติกและเคมีภัณฑ์ (TPC) จากผู้ถือหุ้นใหญ่คือ ทุนลดาวัลย์จำนวน 18.44% และนายยศ เอื้อชูเกียรติ สัดส่วน 5.23% ในราคาหุ้นละ 30 บาท ซึ่งจะใช้เม็ดเงินในการซื้อหุ้นประมาณ 6,212.5 ล้านบาท นอกจากนี้ยังจะซื้อหุ้นจากบุคคลที่เกี่ยวกับทั้งสองรายอีกจำนวน 7% คาดว่าจะใช้เงินลงทุนรวมสูงสุดไม่เกิน 8,050 ล้านบาท
ปัจจุบัน SCC ถือหุ้นใน TPC จำนวน 45.64% หรือ 399.39 ล้านบาท หลังจากซื้อหุ้นจากผู้ถือหุ้นใหญ่แล้วจะทำให้บริษัทถือหุ้นเกินกว่า 50% จะต้องจัดทำคำเสนอซื้อหุ้นจากนักลงทุนทั่วไปทั้งหมด (เทนเดอร์ออฟเฟอร์) 
ส่วนวัตถุประสงค์ของการซื้อหุ้น TPC ครั้งนี้จะช่วยเพิ่มศักยภาพและเพิ่มผลตอบแทนทางธุรกิจกับ SCC จากการลดความผันผวนของรายได้ และเพิ่มโอกาสในการขยายผลิตภัณฑ์ในกลุ่มที่สร้างมูลค่าเพิ่ม และยังสามารถผนึกกำลังเชิงกลยุทธ์ให้กับธุรกิจจากแนวทาง Operation Excellence และการร่วมบริหารจัดการ
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย เปิดเผยว่า การซื้อหุ้น TPC ในครั้งนี้เนื่องจากเป็นธุรกิจหลักของบริษัทอยู่แล้ว และเป็นจังหวะเดียวกับที่ผู้ถือหุ้นที่เกี่ยวข้องมีความประสงค์จะขายหุ้นออก จึงเป็นโอกาสของบริษัท 
ภายหลังจากการทำคำเสนอซื้อเสร็จแล้วจะนำหุ้น TPC ออกจากตลาดหลักทรัพย์หรือไม่นั้น นายกานต์ กล่าวว่า ยังไม่ถึงจุดนั้น
ทางด้านนายธีรพงศ์ จันศิริ ประธานกรรมการบริหารบริษัท ไทยยูเนี่ยน โฟรเซ่น โปรดักส์ (TUF) แถลงว่า บริษัทได้ลงนามในสัญญาซื้อขายหุ้นบริษัท แพ็คฟู้ด (PPC) กับกลุ่มตระกูลอารีย์เจริญเลิศจำนวน 40% คาดว่า การซื้อขายหุ้นจะแล้วเสร็จเดือน เม.ย. 2555
“ราคาซื้อหุ้นจะกำหนดจากมูลค่าหุ้นบัญชีสุทธิสิ้นปี 2554 และบริษัทจะทำคำเสนอซื้อหุ้นทั้งหมดของ PPC โดยความสมัครใจ” นายธีรพงศ์ กล่าว
ทั้งนี้ หากคิดตามมูลค่าบัญชีของ PPC ณ สิ้นเดือน ก.ย. 2554 อยู่ที่หุ้นละ 29.50 บาท TUF จะต้องใช้เงินขั้นต่ำประมาณ 885 ล้านบาท
นายธีรพงศ์ กล่าวว่า การผนึกกำลังในครั้งนี้แล้วจะทำให้ทั้งสองบริษัทส่งออกกุ้งไปสหรัฐและยุโรปถึงวันละ 420 ตัน เป็นอันดับต้นๆ ของโลก
นายธีรพงศ์ กล่าวว่า ปีนี้บริษัทจะมีรายได้ทะลุ 3,000 ล้านเหรียญสหรัฐ ที่ตั้งไว้เป็น 3,100 ล้านเหรียญสหรัฐ หรือรายได้และกำไรเติบโต 40% จากปีก่อน ส่วนปีหน้าคาดว่ารายได้และกำไรสุทธิจะเติบโตอีก 20% ทำให้คาดว่าจะมีรายได้ถึง 4,000 ล้านเหรียญสหรัฐ ในปี 2556 ก่อนเป้าหมายเดิมปี 2558